b'\n_START_ARTICLE_\nOlimpiada Interna\xc8\x9bional\xc4\x83 de Informatic\xc4\x83\n_START_SECTION_\nTematica concursului\n_START_PARAGRAPH_\nCea mai bun\xc4\x83 descriere a IOI este probabil ca un concurs de algoritmic\xc4\x83 \xc8\x99i programare. \xc3\x8en general, problemele de concurs cer un program de calculator care s\xc4\x83 rezolve o anumit\xc4\x83 problem\xc4\x83 bine formulat\xc4\x83 \xc3\xaentr-un timp foarte scurt. Concuren\xc8\x9bii trebuie s\xc4\x83 descopere un algoritm c\xc3\xa2t mai eficient pentru problema \xc3\xaen cauz\xc4\x83 (o sarcin\xc4\x83 de natur\xc4\x83 matematic\xc4\x83, ce implic\xc4\x83 ra\xc8\x9bionament \xc8\x99i analiz\xc4\x83 teoretic\xc4\x83), \xc8\x99i s\xc4\x83 implementeze acest algoritm \xc3\xaentr-un limbaj de programare standard, ca C sau Pascal. Dat fiind nivelul crescut de dificultate al problemelor, se consider\xc4\x83 c\xc4\x83 descoperirea algoritmului este mult mai dificil\xc4\x83 dec\xc3\xa2t faza de programare._NEWLINE_Concursul este format din 2 probe, a c\xc3\xa2te 5 ore, care se \xc8\x9bin \xc3\xaen zile consecutive. \xc3\x8en timpul fiec\xc4\x83rei probe, concuren\xc8\x9bii trebuie s\xc4\x83 rezolve 3 probleme. La sf\xc3\xa2r\xc8\x99itul concursului, programele sunt evaluate de un sistem automat pe un set de teste creat de comisia de corectare. Astfel, IOI este probabil singura olimpiad\xc4\x83 \xc8\x99tiin\xc8\x9bific\xc4\x83 care poate atinge obiectivitate 100% \xc3\xaen corectare. _NEWLINE_Scorul concurentului este dat de procentul de teste care sunt rezolvate corect \xc3\xaen timpul stabilit de cerin\xc8\x9ba problemei (spre exemplu, 0,1 secunde per test). De obicei, testele con\xc8\x9bin instan\xc8\x9be ale problemei din ce \xc3\xaen ce mai mari. Astfel, cu c\xc3\xa2t algoritmul concurentului este mai eficient, programul poate rezolva mai multe teste \xc3\xaen timpul dat per test \xc8\x99i scorul este mai mare.\n_START_SECTION_\nOrganizarea concursului\n_START_PARAGRAPH_\nOrice \xc8\x9bar\xc4\x83 poate participa la olimpiad\xc4\x83 cu o echip\xc4\x83 de maxim 4 oameni, \xc3\xaenso\xc8\x9bi\xc8\x9bi de 2 profesori delega\xc8\x9bi. La olimpiadele recente au participat \xc3\xaen jur de 80 de \xc8\x9b\xc4\x83ri._NEWLINE_Spre deosebire de olimpiadele sportive, unde exist\xc4\x83 multe tipuri de probe \xc8\x99i se acord\xc4\x83 c\xc3\xa2te o singur\xc4\x83 medalie de aur, argint \xc8\x99i bronz la fiecare prob\xc4\x83, olimpiadele \xc8\x99tiin\xc8\x9bifice au un singur tip de prob\xc4\x83, la care se acord\xc4\x83 mai multe medalii. IOI acord\xc4\x83 medalii dup\xc4\x83 regula 1:2:3:6, adic\xc4\x83 primii 1/12 dintre concuren\xc8\x9bi primesc aur, urm\xc4\x83torii 2/12 primesc argint, urm\xc4\x83torii 3/12 bronz \xc8\x99i jum\xc4\x83tatea de jos a clasamentului nu este medaliat\xc4\x83. _NEWLINE_Regulamentul olimpiadei interzice existen\xc8\x9ba clasamentului pe \xc8\x9b\xc4\x83ri, precum \xc8\x99i divulgarea listei concuren\xc8\x9bilor care nu au c\xc3\xa2\xc8\x99tigat nici o medalie. Exist\xc4\x83 multiple clasamente pe \xc8\x9b\xc4\x83ri neoficiale, calculate dup\xc4\x83 metodologii diferite.\n_START_SECTION_\nPreselec\xc8\x9bie\n_START_PARAGRAPH_\nMetoda de a selecta cei 4 concuren\xc8\x9bi din echipa olimpic\xc4\x83 variaz\xc4\x83 de la \xc8\x9bar\xc4\x83 la \xc8\x9bar\xc4\x83. \xc3\x8en Rom\xc3\xa2nia, dup\xc4\x83 probele de la Olimpiada Na\xc8\x9bional\xc4\x83 de Informatic\xc4\x83 se organizeaz\xc4\x83 un baraj pentru lotul l\xc4\x83rgit. Acest concurs const\xc4\x83 \xc3\xaen 2 probe de acela\xc8\x99i format ca probele de la IOI. La baraj particip\xc4\x83 primii clasa\xc8\x9bi la concursurile de la fiecare clas\xc4\x83 ale Olimpiadei Na\xc8\x9bionale (\xc3\xaen func\xc8\x9bie de restric\xc8\x9bii organizatorice, "primii clasa\xc8\x9bi" \xc3\xaenseamn\xc4\x83 aproximativ prima jum\xc4\x83tate a clasamentului). Proba de baraj este identic\xc4\x83 pentru elevii de la orice clas\xc4\x83. Primii clasa\xc8\x9bi la baraj (\xc3\xaen jur de 20 concuren\xc8\x9bi) se calific\xc4\x83 pentru lotul l\xc4\x83rgit._NEWLINE_Lotul l\xc4\x83rgit particip\xc4\x83 la un num\xc4\x83r de tabere de antrenament \xc8\x99i selec\xc8\x9bie. La aceste tabere se predau cursuri pentru preg\xc4\x83tirea concuren\xc8\x9bilor \xc8\x99i se dau probe de baraj suplimentare (6 sau mai multe probe \xc3\xaen total). Cei mai bine clasa\xc8\x9bi 4 concuren\xc8\x9bi la sf\xc3\xa2r\xc8\x99itul tuturor probelor de baraj se calific\xc4\x83 la IOI. _NEWLINE_Rom\xc3\xa2nia trimite echipe \xc8\x99i la alte 3 concursuri interna\xc8\x9bionale regionale: Balcaniada de Informatic\xc4\x83 (BOI), Concursul Europei Centrale (CEOI) \xc8\x99i Concursul Tuymaada (Iakutsk, Rusia). Deseori se \xc3\xaent\xc3\xa2mpl\xc4\x83 ca termenul limit\xc4\x83 de \xc3\xaenscriere pentru aceste concursuri s\xc4\x83 fie \xc3\xaenaintea termin\xc4\x83rii probelor de baraj, a\xc8\x99a c\xc4\x83 echipele formate pentru aceste concursuri se bazeaz\xc4\x83 pe rezultate par\xc8\x9biale \xc8\x99i pot diferi de echipa pentru IOI.'